Nazlie Bala

__NOINDEX__
**Nazlie Bala**  është aktiviste për të drejtat e njeriut, veçanërisht për mbrojtjen e grave dhe vajzave që kanë përjetuar dhunë seksuale gjatë luftës 1998-1999 në Kosovë. Ajo ka një karrierë të gjatë në mbështetje të viktimave të dhunës dhe ka luajtur një rol të rëndësishëm në ngritjen e ndërgjegjësimit dhe ndryshimin e ligjeve për të drejtat e grave. Nazlie Bala aktualisht mban pozitën e Këshilltarës Politike në Ministrinë e Drejtësisë të Kosovës, ajo gjithashtu është Këshilltare Juridike pranë Zëvendësministrës së Drejtësisë dhe Koordinatore Kombëtare për Dhunën në Familje në Kosovë. 

## **Jeta personale dhe arsimimi** 
Nazlie Bala ka lindur më 17 maj 1967 në Prishtinë, në një familje prej tetë fëmijësh (pesë djem dhe tre vajza), ku ajo është fëmija i pestë. Nëna e saj ishte amvise, ndërsa babai, teknik në fushën e mjekësisë, kujdesej për familjen dhe jetonin një jetë mesatare.  Fëmijëria e saj ishte plot momente të bukura dhe përvoja të ndryshme, që shfaqeshin me energjinë dhe zellin për të arritur qëllimet, duke tentuar edhe atë që dukej e pamundur, karakteristikë që e ka shoqëruar edhe më vonë si e rritur. Ndër momentet më të veçanta të fëmijërisë së saj është kur u shpall kampione e re e shahut në Kosovë. Pasioni i saj për artin gjithashtu u shfaq herët: ajo ka luajtur fillimisht flauten dhe më vonë klarinetin, një instrument që vazhdon të luajë ende herë pas here për shkak të dashurisë që ka për të. Ajo ka diplomuar në Fakultetin  Ekonomik në Universitetin e Prishtinës. Gjatë periudhës së regjimit të Sllobodan Milosheviqit, ajo u angazhua aktivisht në mbrojtjen e të drejtave të njeriut dhe ishte pjesë e Këshillit për Mbrojtjen e të Drejtave dhe Lirive të Njeriut, që u formua në vitin 1989. 

## **Aktivizmi dhe karriera profesionale** 
Gjatë luftës 1998-1999 në Kosovë, Nazlie Bala ka mbledhur mijëra dëshmi nga gratë që kishin përjetuar dhunë seksuale në kampet e refugjatëve në Maqedoni. Pas luftës, ajo ka punuar për të adresuar këtë çështje dhe ka kontribuar në ndryshimin e ligjeve për të përfshirë viktimat e dhunës seksuale si kategori të veçantë të viktimave të luftës.   

Në vitin 2000, ajo u nderua me Çmimin e Mijëvjeçarit nga qeveria franceze për kontributin e saj në të drejtat e njeriut. Ajo shërben si këshilltare për qeverinë e Kosovës dhe ka pasur pozita udhëheqëse në agjenci ndërkombëtare si Programi për Zhvillim i Kombeve të Bashkuara dhe Organizata për Siguri dhe Bashkëpunim në Evropë.  

## **Angazhimi Politik** 
Nazlie Bala është anëtare e kryesisë së Lëvizjes Vetëvendosje për çështjet e grave dhe gjithashtu aktiviste për të drejtat e njeriut. Ajo ka vepruar dhe vazhdon të veprojë si këshilltare e Qeverisë së Kosovës dhe ka mbajtur pozita të rëndësishme në organizata ndërkombëtare si Programi i Kombeve të Bashkuara për Zhvillim dhe Organizata për Siguri dhe Bashkëpunim në Evropë**.** Ishte ndër aktivistet e para në Këshillin për Mbrojtjen e të Drejtave dhe Lirive të Njeriut në Kosovë në vitin 1989, ku shërbeu si koordinatore në terren. Gjatë asaj periudhe ajo zhvilloi një punë kolosale, duke realizuar takime në terren me individë të shumtë të cilëve u ishin shkelur të drejtat nga regjimi i Millosheviqit deri në vitin 1999. Këshilli vazhdon të jetë aktiv edhe sot në mbrojtjen e të drejtave. 

## **Vlerësime dhe çmime** 
Nazlie Bala është nderuar me disa çmime ndërkombëtare për angazhimin e saj në të drejtat e njeriut dhe përkrahjen e viktimave të dhunës seksuale. Ajo është një figurë e njohur dhe e respektuar në Kosovë dhe jashtë saj për kontributin e saj në ndihmën e grave dhe vajzave që kanë përjetuar dhunë gjatë dhe pas luftës.

Viti 2000 ishte shumë i rëndësishëm për Nazlie Balën, pasi ajo u nderua me Çmimin e Mijëvjeçarit 2000, të dhënë nga Qeveria Franceze.

## **Referencat**